Eva Flyvholm (EL), 2020-11-26:
Det her forslag udspringer jo af en meget, meget alvorlig situation, hvor vi i forhold til Forsvarets Efterretningstjeneste har set en meget voldsom kritik fra tilsynet, som har peget på, at der har været chefer i Forsvarets Efterretningstjeneste, som har vildledt tilsynet, vi har set, at tilsynet siger, at der er tale om en uhensigtsmæssig legalitetskultur, hvor problemer forsøges skrinlagt, og i det hele taget peger de også på, at der er en ulovlig indhentning af oplysninger, og at der kan være store mængder oplysninger om danske statsborgere, der bliver videregivet.
Det er jo alt sammen nogle rigtig, rigtig alvorlige kritikpunkter, som vi er nødt til at få undersøgt ordentligt.
Derfor har jeg også hele tiden bakket op om, at regeringen gerne ville indlede en undersøgelse af den her sag.
Jeg synes bare, at vi nu står et sted, hvor vi kan se, at den undersøgelse simpelt hen ikke er god nok, som den er.
Det er virkelig bekymrende, at den her undersøgelse er så tandløs og mørklagt, at det simpelt hen bliver svært at have tillid til, at tingene bliver undersøgt ordentligt, og en af de ting, som vi fra Enhedslistens side synes er rigtig, rigtig vigtige, er faktisk, at vi tager fat i alle de kritikpunkter, som tilsynet rejste, da de kom med kritikken af Forsvarets Efterretningstjeneste.
Derfor har vi stillet en række ændringsforslag, som bl.a. betyder, at man skal se på alle de her kritikpunkter.
En af de seneste sager, som vi har haft fremme, er jo spørgsmålet om, hvorvidt amerikanerne har bedrevet industrispionage i Danmark og også har brugt FE til formålet, og det er jo en af de ting, som vi vil have mulighed for at undersøge, hvis I stemmer for vores ændringsforslag her, som faktisk siger, at alle forhold skal undersøges.
For tilsynet siger allerede i deres rapport, at de simpelt hen er bekymrede for, at der har været spionage på Forsvarsministeriets område, som der ikke bliver reageret ordentligt på.
Så det er en af de ting, jeg vil opfordre jer til at gøre.
Vores forslag handler også om, at kommissoriet for den her undersøgelse skal lægges frem, så vi kan se, hvad det er, der her rent faktisk skal undersøges.
Det er fuldstændig absurd, at vi ikke ved det, og jeg tror simpelt hen ikke på, at sådan en begavet mand som justitsministeren med et helt ministerium i ryggen ikke har kunnet formå at lave et kommissorie, som vi alle sammen kunne komme til at se, og som ikke indeholder noget, der er kompromitterende for rigets sikkerhed.
Det bør simpelt hen være muligt at stykke noget sammen på den måde.
Vi har også undervejs haft en diskussion, hvor vi har set, at tidligere medlemmer af Folketingets Kontroludvalg faktisk har stillet sig frem og sagt: Vi er bekymret for, om vi er blevet vildledt, om vi har fået de rigtige oplysninger i Kontroludvalget.
Det er dybt bekymrende.
Derfor har vi bedt om, at det også var et element, der skulle indgå i den her undersøgelse.
Det kan vi ikke engang få en bekræftelse på.
Jeg synes, det er meget mangelfuldt for vores demokrati, at vi ikke kan få samlet opbakning til det.
Især synes jeg, at det burde ligge lige til højrebenet for partier som SF og Radikale, som normalt bryster sig af at stå værn om retssikkerheden og demokratiet, at man faktisk skulle kunne stemme for de her ændringsforslag.
Vi har baseret mange af de her forslag direkte på den kritik, som Institut for Menneskerettigheder rejser i forhold til det her forslag, hvor de siger, at der simpelt hen er så meget lukkethed om den måde, man laver den her undersøgelseskommission på, at det ikke fungerer, og at man ikke kan forvente, at befolkningen kan have tillid til det her.
Det er der mulighed for at rette op på, hvis man stemmer for vores ændringsforslag.
For jeg synes, det er helt vildt vigtigt, at vi har en klar tryghed for, at det i Danmark også er vores efterretningstjenester, der skal leve op til loven, altså at det er os alle sammen, og derfor synes jeg, det ville være rigtig fint, hvis vi kunne blive enige om at få styrket det her undersøgelseskommissorium nu, så det faktisk også kan være noget, der kan indgyde befolkningen noget tillid.
Det var jo det, der gerne skulle være meningen, men det kan det simpelt hen ikke på nuværende tidspunkt.
Derfor har jeg også bedt ministeren om at komme op og kommentere på nogle af de ændringsforslag, som vi har.
For jeg synes, det er vigtigt, at vi får en debat om det.
Så kan jeg sige som en sidste ting, at Enhedslisten ved nærmere eftertanke faktisk godt kan støtte Venstres ændringsforslag nr. 8 til § 7, der handler om en bedre mulighed for at indkalde vidner.
Og jeg håber, at den eftertænksomhed her på falderebet også kan inspirere andre til at tænke, at det ikke er for sent at gøre det rigtige og stemme for de her ændringsforslag, som Enhedslisten har stillet.
Det synes jeg faktisk vores demokrati har fortjent.
Tak for ordet.